**Csongrád Város Polgármesterétől**

Száma: Önk/149-1/2022.

Témafelelős: Dr. Juhász László

# ELŐTERJESZTÉS

# Csongrád Városi Önkormányzat Képviselő-testülete

**2022. szeptember 29-ei ülésére**

Tárgy: A Csongrádi Információs Központ Csemegi Károly Könyvtár és Tari László Múzeum intézményi szétválasztásának megvizsgálása

**Tisztelt Képviselő-testület!**

A Képviselő-testület augusztusban megtartott ülésén kezdeményezésre került a Csongrádi Információs Központ Csemegi Károly Könyvtár és Tari László Múzeum (továbbiakban: Intézmény) költségvetési intézményünk esetleges szétválasztásának ügye.

Megvizsgálva az Intézmény szétválasztásának gazdasági, pénzügyi, humángazdálkodási, adminisztrációs kérdéskörét az alábbiakat állapíthatjuk meg:

**Humánerőforrás terén** jelenleg az Intézményben a vezetővel együtt 7 fő a könyvtárban dolgozik, a múzeumban 4-en dolgoznak, 2 munkatárs GYES-en van, illetve 2 közfoglalkoztatott segíti az intézmény munkáját. Illés Péter intézményvezető helyettese Dr. Gyöngyössy Orsolya a múzeum vezetője. Megállapítható, hogy kis létszámú intézményről beszélhetünk, szétválasztás esetén 2 intézményvezető kinevezése válna szükségessé, annak 2 helyettesével együtt. Mindez költségnövekedéssel járna. A jelenlegi humánerőforrás lehetővé teszi az intézményen belüli átjárhatóságot, így szükség esetén a munkatársak szabadon átcsoportosíthatók.

Mindkét fő területnek (könyvtár és múzeum) biztosított a szakmai önállósága, a költségvetés készítése során külön cofogon szerepel a könyvtár és a múzeum kiadás és bevételi költségvetése, a személyi, járulékfizetési, dologi kiadás. Ezáltal biztosított mindkét területnek az önálló gazdálkodása. A jelenlegi intézményi szervezetben az állami költségvetési normatívát megkapjuk, ez a múzeum esetében teljes egészében a múzeumra van felhasználva.

**A szervezeti szétválasztással járó többletfeladatok, költségek:**

- Alapítói döntések meghozatala intézményenként Alapító Okirat elfogadása, mely január 01-vel lehetséges,

- Önálló költségvetési számla létrehozása, működtetése (éves szinten legalább 500.000Ft többletköltség),

- Adminisztrációs többletfeladatként: NAV-nál adószám kérés, a GESZ-nél az eddigi munkaügyi és könyvelési feladatok többlettel járna, ha két intézményre kell ezt végrehajtani,

- Szerződések, közüzemi szerződések újrakötése, pecsét-, bélyegzőkészítés, munkaügyi szerződések újrakötése, a Kincstárnál való átvezetése.

A jelenlegi gazdasági helyzetben nem indokolt a költségvetési intézmények szétválasztása, sőt ellenkezőleg, általában az önkormányzatok törekednek az intézményi működés racionalizálására, összevonására.

Csongrád Városi Önkormányzat tekintetében maga az Intézmény eddig is a kisebb intézmények közé tartozik, hisz több mint 100 fő dolgozik a Dr. Szarka Ödön Egyesített Egészségügyi Intézményben, szerteágazó feladatellátással (bölcsődék, szociális otthon, védőnői szolgálat, járóbeteg-szakellátás), továbbá a Városellátó Intézménynél 60-70 fő dolgozik. Megállapítható, hogy más intézmények lényegesen szerteágazóbb feladatokat nagyobb létszám mellett egy intézményként látják el.

Mindezek alapján sem szakmailag, sem gazdaságilag nem indokolt az intézmény szétválasztása.

Kérem a határozati javaslat elfogadását.

**Határozati javaslat**

Csongrád Városi Önkormányzat Képviselő-testülete megtárgyalta „A Csongrádi Információs Központ Csemegi Károly Könyvtár és Tari László Múzeum intézményi szétválasztásának megvizsgálása” tárgyú előterjesztést és a következő döntést hozza:

A Képviselő-testület nem látja indokoltnak a Csongrádi Információs Központ Csemegi Károly Könyvtár és Tari László Múzeum intézmény szétválasztását az ez irányú intézményi átszervezést.

Csongrád, 2022. szeptember 22.

Bedő Tamás

polgármester